Obecné zastupiteľstvo obce Vinohrady nad Váhom na  základe  § 6 ods. 1.zákona SNR č. 369/1990 Zb. o obecnom zriadení v znení neskorších predpisov a  § 18 ods. 2 zákona č. 131/2010 Z.z. o pohrebníctve vydáva pre územie obce Vinohrady nad Váhom

                         Všeobecne záväzné nariadenie č. 1 /2012

PREVÁDZKOVÝ  PORIADOK  POHREBISKA
OBCE VINOHRADY NAD VÁHOM

                                                      Čl. 1
                                         Úvodné ustanovenia

l. Úcta k pamiatke zosnulých prikazuje, aby pohrebiská, dom smútku a obradné miestnosti          
   boli udržiavané v stave zodpovedajúcom ušľachtilým ľudským vzťahom.
2. Tento prevádzkový poriadok pohrebiska sa vzťahuje na prevádzkovateľa pohrebiska, na   
   nájomcov hrobových miest, na poskytovateľov služieb a na návštevníkov pohrebiska.

                                                        Čl.2
                                  Prevádzkovateľ pohrebiska

1.Obec Vinohrady nad Váhom má vo svojom katastrálnom území zriadené verejné pohrebisko.

2. Identifikačné údaje :   
Pohrebisko:                            Cintorín vo Vinohradoch nad Váhom
Zriaďovateľ pohrebiska:         Obec Vinohrady nad Váhom
Prevádzkovateľ pohrebiska:   Obec Vinohrady nad Váhom
IČO:                                        00306304
	                             
3.  Základné údaje o pohrebisku : 
      a/    Zamestnanci:    1 správca cintorína
                             2 administratívne pracovníčky
      b/     Priestorové usporiadanie a vybavenie pohrebiska:
1/ Objektová skladba – budova domu smútku, v ktorom sa nachádza WC, napojenie na vodu ,               
    elektriku
2/ Cintorín – zatrávnená rovinná plocha, rozčlenená na jednotlivé hrobové miesta. Spôsob 
    pochovávania je do hrobov a hrobiek. Je prístupné zásobovanie vodou na polievanie – 
    výtokové stojany
3/ Technické vybavenie domu smútku – chladiace zariadenie 2 ks
4/ Pohrebisko je vo vlastníctve obce Vinohrady nad Váhom
5/ Prevádzkovateľom domu smútku a cintorína je obec Vinohrady nad Váhom
6/ Správu  a spisovú agendu pohrebiska vykonáva obec Vinohrady nad  Váhom  
    prostredníctvom povereného zamestnanca obce Vinohrady nad Váhom, ktorý musí byť 
    odborne spôsobilý .
7/ Prevádzkovateľ pohrebiska v zmysle zákona o pohrebníctve vedie evidenciu hrobových 
     miest, uzatvára   nájomné zmluvy  za hrobové  miesta, vyberá poplatky za hrobové miesta,    
     vymeriava hrobové miesta, vykonáva dozor nad starostlivosťou o hrobové miesta.
 8/ Prevádzkovateľ pohrebiska zabezpečuje
     a) spravuje vonkajšiu a vnútornú údržbu domu  smútku
     b) správu a údržbu chodníkov a zelene na pohrebisku
     c) likvidáciu odpadu z pohrebiska.

Čl. 3
Zaobchádzanie s ľudskými pozostatkami a ľudskými ostatkami

1. Ľudské pozostatky musia byť pochované na pohrebisku alebo spopolnené.
2. S ľudskými pozostatkami a ľudskými ostatkami sa musí zaobchádzať dôstojne a tak aby  
    nedošlo  k ohrozeniu verejného zdravia alebo verejného poriadku.
3. Ľudské pozostatky, ktoré nie sú uložené v chladiacom zariadení sa musia pochovať do 96 
    hodín od úmrtia, nie však pred uplynutím 48 hodín od úmrtia. Ak sa vykonáva pitva,     
    mŕtveho možno ihneď pochovať: to neplatí ak bola nariadená v trestnom  konaní, ľudské 
    pozostatky  možno pochovať za podmienok uvedených v osobitnom predpise.
4. Ľudské pozostatky, ktoré sú uložené v chladiacom zariadení sa musia pochovať do 14 dní
    od úmrtia.
5. Pri zaobchádzaní s ľudskými pozostatkami a ľudskými ostatkami je zakázané:
    a) vystaviť ľudské pozostatky pred ich pochovaním v otvorenej rakve, ak uplynuli viac ako
        tri dni od úmrtia a neboli uložené v chladiacom zariadení,
    b) spopolniť ľudské pozostatky osoby, ktrej totožnosť sa nezistila,  
    c) zaobchádzať s ľudskými pozostatkami alebo ľudskými ostatkami spôsobom, ktorý sa
        dotýka dôstojnosti mŕtveho, etického cítenia pozostalých alebo verejnosti.

Čl. 4
Pohrebisko a plán hrobových miest

1. Pohrebisko má vybudovaný Dom smútku, ktorý má  2  chladiace zariadenie na
    uloženie ľudských pozostatkov. V priestoroch domu smútku je obradná miestnosť, šatne,
    skladové priestory na náradie, WC, voda.
2. Na pohrebisku je zabezpečený prívod pitnej vody.
3. Pohrebisko obce Vinohrady nad Váhom, cintorín vo Vinohradoch  nad Váhom je rozdelené
do 4 sektorov:
a)	sektor 1 zahŕňa priestor pre hroby dospelých  /jednohrob, dvojhrob, trojhrob/
b)	sektor 2 zahŕňa priestor pre hrobky
c)	sektor 3 zahŕňa priestor pre detské hroby
d)	sektor 4 zahŕňa priestor pre urny
 Do plánu hrobových miest je možné nahliadnuť na obecnom úrade

Čl. 5
                                    Povinnosti nájomcu hrobového miesta

1. Nájomca je povinný na vlastné náklady zabezpečovať údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest 
2. Nájomca je povinný:
    a) právo užívať hrobové miesto vzniká uzavretím nájomnej zmluvy, ktorú uzatvára prevádzkovateľ   pohrebiska s nájomcom hrobového miesta
    b) na vlastné náklady udržiavať prenajaté hrobové miesto v riadnom stave,
    c) oznamovať prevádzkovateľovi pohrebiska všetky zmeny údajov, ktoré sú  potrebné na
        vedenie evidencie hrobových miest podľa § 17 ods. 4 písm. a) zákona o pohrebníctve
    d) na pohrebisku je zakázané umiestňovať lavičky a podobné doplnkové zariadenia, vysádzať dreviny a kríky bez predchádzajúceho písomného  súhlasu prevádzkovateľa pohrebiska.
   e) na vybudovanie akejkoľvek stavby alebo na úpravu existujúcej stavby (napr. hrobu, hrobky,  náhrobku, rámu) na cintoríne je nájomca povinný požiadať o predchádzajúci súhlas  prevádzkovateľa pohrebiska.
3. Ak správca pohrebiska zistí nedostatky v starostlivosti o hrobové miesto, vyzve nájomcu, aby  v primeranej lehote tieto nedostatky odstránil. 

Čl. 6
Povinnosti návštevníkov a prístupnosť pohrebiska

1. Návštevníci pohrebiska sú   povinní dodržiavať ustanovenia tohto prevádzkového poriadku
    pohrebiska a zachovávať dôstojnosť pohrebiska.
2. Na pohrebisku je každý povinný správať sa spôsobom zodpovedajúcim piete miesta, je zakázané 
    robiť hluk, vykrikovať, odhadzovať a zapaľovať odpadky, používať alkoholické nápoje a omamné 
    prostriedky, poškodzovať pomníky, zariadenia pohrebiska, objekty a zeleň.
3. Na pohrebisko je zakázané vstupovať osobám pod vplyvom alkoholu a omamných látok.
4. Odpady a iné nepotrebné predmety sa môžu ukladať len na miestach na to určených, t. j 
    veľkokapacitné kontajnery umiestnené v areáli cintorína.
5. Na pohrebisku je zakázané spaľovať trávu a iný odpad.
6. Vodiť psov na pohrebisko je zakázané.
7. Pohrebisko je verejnosti prístupné počas celého roka bez časového obmedzenia.
8. V areáli pohrebiska sa zakazuje jazdiť na bicykloch, motocykloch, kolobežkách, skateboardoch a 
    kolieskových korčuliach.
9. Správca pohrebiska môže v osobitných prípadoch obmedziť prístup verejnosti na pohrebisko.

Čl. 7
Povinnosti prevádzkovateľa pohrebiska

Prevádzkovateľ pohrebiska je povinný:
1.  viesť evidenciu hrobových miest, ktorá musí obsahovať:
a)	meno a priezvisko osoby, ktorej ľudské ostatky sú v hrobovom mieste uložené,
b)	miesto a dátum jej narodenia a úmrtia, rodné číslo,
c)	dátum uloženia ľudských pozostatkov s uvedením hrobového miesta a hĺbky pochovania,
d)	záznam o nebezpečnej chorobe, ak mŕtvy, ktorého pozostatky sa uložili do hrobu alebo hrobky, bol nakazený nebezpečnom chorobou, 
e)	meno, priezvisko, adresu trvalého pobytu a rodné číslo nájomcu, 
f)	dátum uzatvorenia nájomnej zmluvy a údaje o zmene nájomcu, 
g)	údaj o vypovedaní nájomnej zmluvy.
2. zdržať sa v styku s pozostalými necitlivého správania a pri pohrebnom obrade umožniť      účasť cirkvi a iných osôb v súlade s prejavenou vôľou obstarávateľa pohrebu, 
3. pri výpovedi nájomnej zmluvy postupovať podľa § 22 zákona o pohrebníctve, 
4. umožniť prevádzkovateľovi pohrebnej služby vstup na pohrebisko na vykonanie pohrebnej 
    služby podľa rozsahu dohodnutého s obstarávateľom pohrebu. 
5. vykonávať exhumáciu ľudských ostatkov podľa § 19 ods. 3 zákona o pohrebníctve.

Čl. 8
                               Prevádzkovanie pohrebnej služby na pohrebisku

1.	Prevádzkovanie pohrebnej služby je živnosťou.

2.	Prevádzkovanie pohrebnej služby zahŕňa
a)	počiatočnú starostlivosť o ľudské pozostatky
b)	úpravu ľudských pozostatkov a ich ukladanie do rakvy
c)	prepravu ľudských pozostatkov a ľudských ostatkov
d)	miestnu prepravu, prenos rakvy a pochovanie

Čl. 9
Nájomná zmluva

1.	Právo užívať hrobové miesto vzniká uzavretím nájomnej zmluvy. 
2.	Uzavretím nájomnej zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov. 
Nájomná zmluva sa uzatvára na dobu neurčitú, nesmie byť vypovedaná skôr ako po uplynutí tlecej doby. 
3.	Pri úmrtí nájomcu hrobového miesta má prednostné právo na uzavretie nájomnej zmluvy na hrobové miesto osoba blízka, ak je blízkych osôb viac, tá blízka osoba, ktorá sa prihlási ako prvá. 

Čl.10
Výpoveď nájomnej zmluvy

1.	Prevádzkovateľ pohrebiska je povinný vopred upozorniť nájomcu , že uplynie lehota, na ktorú je nájomné zaplatené, najneskôr tri mesiace pred uplynutím tejto lehoty. 
2.	Prevádzkovateľ pohrebiska je povinný vopred písomne upozorniť nájomcu na vypovedanie nájomnej zmluvy najmenej šesť mesiacov predo dňom, keď sa má hrobové miesto zrušiť. 
3.	Prevádzkovateľ pohrebiska nájomnú zmluvu vypovie ak : 
a)	závažné okolnosti na pohrebisku znemožňujú trvanie nájmu hrobového miesta, 
b)	sa pohrebisko zruší, 
c)	nájomca ani po upozornení nezaplatil nájomné za užívanie hrobového miesta. 
4.	Ak prevádzkovateľ pohrebiska vypovie nájomnú zmluvu z dôvodu uvedených v ods. 3. Písm. a) a b), musí so súhlasom nájomcu zabezpečiť iné hrobové miesto a na vlastné náklady preložiť ľudské ostatky vrátane príslušenstva hrobu na nové hrobové miesto. 
5.	Ak prevádzkovateľ pohrebiska vypovie nájomnú zmluvu z dôvodu uvedeného v ods. 3, písm. c) je povinný výpoveď doručiť nájomcovi najneskôr do dvoch mesiacov po uplynutí lehoty, na ktorú bolo nájomné zaplatené, ak mu nie je známa adresa nájomcu, uverejní túto informáciu na mieste obvyklom na pohrebisku. 

Čl. 11
Ukladanie ľudských pozostatkov a exhumácia ľudských ostatkov

      1. Hrob na ukladanie ľudských pozostatkov musí spĺňať tieto požiadavky:
                  a/ hĺbka pre dospelú osobu a dieťa staršie ako 10 rokov musí byť najmenej 1,6 m; 
                      pre dieťa mladšie ako 10 rokov najmenej 1,2 m., prehĺbený hrob musí mať     
                      hĺbku aspoň 2,2 m.
b/ dno musí ležať najmenej 0,5 m nad hladinou podzemnej vody,
c/ bočné vzdialenosti medzi jednotlivými hrobmi musia byť najmenej 0,3 m,
d/ rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2 m.
         2. Ľudské ostatky musia byť uložené v hrobe najmenej do uplynutia tlecej doby, ktorá   
              podľa zloženia pôdy musí trvať najmenej 10 rokov. 
         3. Pred uplynutím tlecej doby sa môžu do toho istého hrobu uložiť ďalšie ľudské   
             pozostatky, ak je ich možné umiestniť nad úroveň naposledy pochovaných ľudských 
             ostatkov a vrstva uľahnutej zeminy nad rakvou bude najmenej 1 meter.
         4. Do hrobky je možné uložiť aj viacero rakiev s ľudskými pozostatkami a s ľudskými 
             ostatkami. Rakva uložená do hrobky musí byť zabezpečená pred únikom zápachu do  
             okolia a musí byť vyrobená tak, aby chránila ľudské ostatky pred hlodavcami.
         5. Pred uplynutím tlecej doby možno ľudské ostatky exhumovať na žiadosť:
-	sudcu alebo prokurátora, alebo
-    žiadosť obstarávateľa pohrebu alebo blízkej osoby, ak obstarávateľ pohrebu 
     už nežije alebo ak obstarávateľom pohrebu bola obec.
         6. Žiadosť na exhumáciu ľudských ostatkov pred uplynutím tlecej doby musí mať 
             písomnú formu a musí obsahovať:
-	vyjadrenie  regionálneho úradu verejného zdravotníctva
-	list o prehliadke mŕtveho a štatistické hlásenie o úmrtí,
-	nájomnú zmluvu vydanú prevádzkovateľom pohrebiska, kde budú ľudské 
ostatky uložené
-	identifikačné údaje prevádzkovateľa pohrebnej služby, ktorý ľudské ostatky prevezie
     7. Náklady na exhumáciu uhradí ten, kto o ňu požiadal.

Čl. 12
Tlecia doba

1.Ľudské ostatky musia byť uložené v hrobe najmenej do uplynutia tlecej doby, ktorá je   
          najmenej 10  rokov.

Čl.13
Nakladanie s odpadmi

        1. Nájomníci hrobového miesta a návštevníci pohrebiska sú povinný vkladať odpad 	
            z hrobov zvädnuté a suché kvety, vence, vyhorené kahance  do kontajnerov, ktoré sú
            umiestnené v areáli pohrebiska.  
        2. Za odpad vzniknutý  činnosťou stavebných alebo kamenárskych firiem na pohrebisku,   zodpovedajú    tieto firmy , ktoré sú povinné zabezpečiť jeho odvoz a likvidáciu  na vlastné náklady.
        3. Prevádzkovateľ pohrebiska zabezpečuje vývoz kontajnerov podľa potreby a v zmysle 
            223/2001 Z. z. o odpadoch a o zmene a doplnení niektorých zákonov v znení  
neskorších prepisov.

                                                  Čl. 14
Podmienky vstupu prevádzkovateľa pohrebnej služby na pohrebisko

       1. Prevádzkovateľ pohrebiska neprevádzkuje pohrebnú službu.
       2. Prevádzkovateľ pohrebnej služby je povinný riadiť sa prevádzkovým poriadkom  
           pohrebiska.
 3. Osoby  pohrebnej služby musia byť počas smútočného obradu upravené, sú povinné sa  
     zdržať v styku s pozostalými necitlivého správania a svojím oblečením a vystupovaním
     zachovať dôstojnosť celého pietneho aktu.

Čl. 15
Zrušenie pohrebiska

       1. Pohrebisko môže obec zrušiť až po uplynutí tlecej doby všetkých ľudských ostatkov     
           uložených na pohrebisku.
       2. Ten v koho záujme sa pohrebisko zruší, je povinný zabezpečiť a uhradiť exhumácie 
           a preloženie ľudských ostatkov, hrobov s príslušenstvom a hrobiek na nové hrobové        
           miesto na inom pohrebisku.
       3. Nezotleté ľudské ostatky po uplynutí tlecej doby je povinný ten, v koho záujme sa 
           pohrebisko zrušilo, zhromaždiť a pochovať na inom pohrebisku.

Čl. 16
Cenník služieb
                     
      1.  Výška nájomného za hrobové miesto sa stanovuje na dobu 10 rokov nasledovne:
           a/ detsky hrob, urna                    6,50 €
           b/ jedno hrob                             16,60 €
           c/ dvoj hrob                               33,20 €
           d/ troj hrob                                48,60 €
      2.  Poplatok za prechodné umiestnenie zosnulého v dome smútku do zákonnej lehoty   
           pochovania sa stanovuje   3,32 € za každý začatý deň.

      3.  Poplatok za poskytovanie služieb v cintoríne  t.j. 
           za vykopanie a zasypanie  hrobu , prvotné úpravy a odvoz prebytočnej  zeminy, sa stanovuje vo výške  33,20 €
                                                       
                                                       Čl. 17
                                                    Priestupky  

1.	Priestupku sa dopustí ten, kto: 
a)	nedodržiava ustanovenia tohto prevádzkového poriadku pohrebiska, ktoré sa týkajú povinnosti nájomcu hrobového miesta, 
b)	neužíva hrobové miesto podľa nájomnej zmluvy, 
c)	neudržiava prenajaté hrobové miesto v poriadku na vlastné náklady,  
d)	písomne neoznámi prevádzkovateľovi pohrebiska všetky zmeny údajov, ktoré sú potrebné na vedenie evidencie, 
e)	neudržiava poriadok na pohrebisku, 
f)	nedodržiava ustanovenia prevádzkového poriadku, ktoré sa týkajú povinností návštevníkov, 
g)	nezachováva dôstojnosť pohrebiska. 
2.	Za priestupky je možno uložiť pokutu až do výšky 663 eur. Pri ukladaní pokuty sa prihliada na závažnosť, spôsob, čas trvania a následky protiprávneho konania. 
3.	Za priestupky podľa tohto zákona možno uložiť blokovú pokutu do výšky 66 eur. 
4.	Na priestupky a ich prejednávanie sa vzťahuje všeobecný predpis o priestupkoch. 
5.	Priestupky podľa odseku 1 prejednáva a sankcie za ne ukladá obec. Výnos z pokút je príjmom rozpočtu obce. 

                                                       Čl.18
                                             Osobitné ustanovenia
1.	Na pohrebisku je zakázané umiestňovať akékoľvek reklamné tabule.
2.	Firmy vykonávajúce kamenárske práce sú povinné vstup na pohrebisko nahlásiť telefonicky alebo osobne  vopred na Obecnom úrade vo Vinohradoch nad Váhom.
3.	Vykonávať kamenárske práce na cintoríne v nedeľu je zakázané.

                                                       Čl. 19
Záverečné ustanovenia
1.	Pokiaľ v tomto VZN nie je podrobnejšia úprava, odkazuje sa na zákon č. 131/2010 Z. z. o pohrebníctve. 
2.	Na tomto VZN Prevádzkový poriadok pohrebiska sa uznieslo Obecné zastupiteľstvo obce Vinohrady nad Váhom dňa 05. 03. 2012 uznesením č. 7/2012.
3.	Zmeny a doplnky tohto VZN je možné uskutočniť len na základe schválenia Obecného zastupiteľstva obce Vinohrady nad Váhom. 
4.	Dňom nadobudnutia účinnosti tohto VZN sa ruší Prevádzkový poriadok pohrebiska obce Vinohrady nad Váhom VZN č. 39/2007 zo dňa 13. 08. 2007.
5.	Tento  Prevádzkový poriadok pohrebiska nadobúda účinnosť dňom 21. 03. 2012.

Dátum zverejnenia na úradnej tabuli v obci  Vinohrady nad Váhom dňa 06.03.2012

                                                            :                            Ing. Eva Hanusová
                                                                                             starostka obce